2.  ลักษณะการประกอบธุรกิจ

    2.1 ประวัติความเป็นมา

บริษัท สหโคเจน (ชลบุรี) จำกัด (มหาชน) จดทะเบียนก่อตั้งขึ้นเมื่อวันที่ 20 พฤศจิกายน 2539
ด้วยทุนจดทะเบียนเริ่มแรก 12 ล้านบาท
เพื่อเปิดดำเนินโครงการผลิตไฟฟ้าและไอน้ำในเขตสวนอุตสาหกรรมเครือสหพัฒน์-ศรีราชา
ในลักษณะของโรงไฟฟ้าระบบพลังงานความร้อนและไฟฟ้าร่วม (Cogeneration Combined
Cycle Plant) มีกำลังการผลิตไฟฟ้า 122 เมกะวัตต์ และไอน้ำ 41 ตันต่อชั่วโมง
โดยเป็นการร่วมลงทุนระหว่างบริษัท เซิร์น เอเชีย จำกัด และกลุ่มสหพัฒน์
โดยมีสัดส่วนการถือหุ้นร้อยละ 49 และร้อยละ 51 ตามลำดับ

หลังจากการก่อสร้างโรงไฟฟ้าแล้วเสร็จและอยู่ในขั้นตอนของการทดลองเดินเครื่องในปี 2542
กลุ่มเซิร์นได้ตัดสินใจถอนการลงทุนในธุรกิจพลังงานและผนวกกิจการเข้าไปเป็นส่วนหนึ่งของบริษัท
U.S. Industry Inc. เพื่อมุ่งเน้นการดำเนินธุรกิจด้านอุปกรณ์สุขภัณฑ์ จึงขายหุ้นที่ถือครองทั้งหมด
ให้กับกลุ่มอ๊อคเดน (Ogden) ซึ่งเป็นผู้ดำเนินธุรกิจโรงไฟฟ้าในสหรัฐอเมริกา
และมีการลงทุนในกิจการผลิตและจำหน่ายไฟฟ้าภายในภูมิภาคเช่น จีน ฟิลิปปินส์ บังคลาเทศ
และอินเดีย เป็นต้น ต่อมากลุ่มอ๊อคเดนได้เปลี่ยนชื่อเป็นโคแวนต้า(Covanta)
และประสบปัญหาด้านการเงิน จึงขายหุ้นทั้งหมดที่ถือครอง ให้กับกลุ่มสหพัฒน์ในปี 2545
และในปีเดียวกันบริษัทได้แปรสภาพเป็นบริษัทมหาชนจำกัด

ในปี2546 บริษัทได้ทำการชำระคืนเงินกู้ทั้งจำนวนก่อนกำหนด
โดยการสนับสนุนเงินกู้สกุลบาทจากสถาบันการเงินรายใหม่เพียงรายเดียว
และดำเนินการเปลี่ยนแปลงมูลค่าหุ้นที่ตราไว้ 0จากเดิมมูลค่าหุ้นละ 10 บาท เป็นมูลค่าหุ้นละ 1
บาท พร้อมทั้งจดทะเบียนเพิ่มทุนอีก 135 ล้านบาท รวมเป็นทุนจดทะเบียน 955 ล้านบาท
หลังจากได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์เมื่อวันที่ 26
พฤศจิกายน 2546 บริษัทได้ดำเนินการนำหุ้นเพิ่มทุนดังกล่าวเสนอขายให้กับประชาชนทั่วไป
โดยการเปิดจองซื้อหุ้น(IPO) ระหว่างวันที่ 17-19 ธันวาคม 2546 มูลค่าหุ้นละ 3.20 บาท
และเปิดการซื้อขายหุ้นในตลาดหลักทรัพย์ เมื่อวันที่ 7 มกราคม 2547
เงินจากการขายหุ้นเพิ่มทุนดังกล่าวทั้งหมดถูกสมทบกับเงินกู้ระยะยาว 820 ล้านบาท
ดำเนินโครงการขยายกำลังผลิตขนาด 44 เมกะวัตต์มูลค่า 1,250 ล้านบาท ตั้งแต่เดือนมีนาคม
2547 และแล้วเสร็จในเดือนตุลาคม 2548 ทำให้กำลังการผลิตไฟฟ้าและไอน้ำเพิ่มขึ้นเป็น 174
เมกะวัตต์ และ 81 ตันต่อชั่วโมง ตามลำดับ

ในเดือนตุลาคม 2549 คณะกรรมการบริษัท ได้มีมติเห็นชอบให้มีการจัดตั้งบริษัท สหโคเจน
กบินทร์บุรี จำกัด โดยบริษัทเป็นผู้ถือหุ้นในอัตราร้อยละ 99.99
เพื่อดำเนินธุรกิจผลิดพลังงานจากชีวมวล ต่อมามีการเปลี่ยนชื่อเป็น บริษัท สหโคเจน กรีน จำกัด
เมื่อวันที่ 31 ตุลาคม 2550 เพื่อให้เหมาะสมกับการดำเนินในครอบคลุมถึงพลังงานหมุนเวียนอื่นๆ
โดยในปี 2550 บริษัทได้เริ่มดำเนินงานพื้นฐานการพัฒนาโครงการผลิตพลังงานสุทธิประมาณ 10
เมกะวัตต์ ในพื้นที่สวนอุตสาหกรรมเครือสหพัฒน์ จ. ปราจีนบุรี และ จ. ลำพูน
และร่วมศึกษาความเป็นไปได้ในการพัฒนาโครงการในเขตอุตสาหกรรมอื่นอีก 2 โครงการ ทั้งนี้
บริษัทฯ ได้ดำเนินโครงการปลูกไม้โตเร็วเพื่อเป็นแหล่งเชื้อเพลิงที่มั่นคงและยั่งยืน
โดยร่วมกับสถาบันค้นคว้าและพัฒนาผลิตผลทางการเกษตรและอุตสาหกรรมเกษตร
มหาวิทยาลัยเกษตรศาสตร์ ทำการศึกษาวิจัยไม้โตเร็วเพื่อพัฒนาเพิ่มผลผลิต
และมีการสร้างศูนย์ส่งเสริมการปลูกไม้โตเร็วขึ้น ในพื้นที่ของสวนอุตสาหกรรมเครือสหพัฒน์
กบินทร์บุรี และ ลำพูน ตามลำดับ

2.2 สาระสำคัญของลักษณะการประกอบธุรกิจ

การดำเนินธุรกิจเป็นผู้ผลิตและจำหน่ายไฟฟ้าและไอน้ำของบริษัท
เป็นไปตามระเบียบและข้อกำหนดของผู้ผลิตไฟฟ้ารายเล็ก (Small Power Producer: SPP)
ภายใต้สัมปทานประกอบกิจการไฟฟ้าจากกระทรวงพลังงาน (โอนมาจากกระทรวงมหาดไทย)
โรงไฟฟ้าของบริษัทตั้งอยู่บนพื้นที่ประมาณ 25 ไร่ ภายในเขตสวนอุตสาหกรรมเครือสหพัฒน์-ศรีราชา
ตำบลหนองขาม อำเภอศรีราชา จังหวัดชลบุรี ใช้เทคโนโลยีพลังความร้อนร่วม (Cogeneration
Combined Cycle Technology) ผลิตไฟฟ้าและไอน้ำโดยใช้ก๊าซธรรมชาติเป็นเชื้อเพลิง
โดยว่าจ้างบริษัท ออปอเรชั่นนอล เอ็นเนอร์ยี่ กรุ๊ป จำกัด
เป็นผู้รับผิดชอบดำเนินการด้านการเดินเครื่องและบำรุงรักษาโรงไฟฟ้าทั้งหมด
ภายใต้สัญญาการปฏิบัติการและบำรุงรักษาโรงไฟฟ้า (Operational and Maintenance
Agreement)

ในช่วงแรกบริษัทเริ่มจ่ายไฟฟ้าและไอน้ำอุตสาหกรรมได้ในปริมาณ 122 เมกะวัตต์ และ 41
ตันต่อชั่วโมง ตามลำดับ โดยเริ่มจำหน่ายไฟฟ้าและไอน้ำได้เป็นครั้งแรกในเดือนเมษายน 2542
และเดือนพฤษภาคม 2542 ตามลำดับ บริษัทมีสัญญาซื้อขาย ไฟฟ้าและไอน้ำกับลูกค้าเพียง 2 ราย
คือ สัญญาซื้อขายไฟฟ้าระยะยาว 25 ปี
กับการไฟฟ้าฝ่ายผลิตแห่งประเทศไทยและสัญญาซื้อขายไฟฟ้าและไอน้ำระยะยาว 15 ปี กับ บริษัท
สหพัฒนาอินเตอร์โฮลดิ้ง จำกัด (มหาชน) ซึ่งเป็นผู้จำหน่ายไฟฟ้าและไอน้ำที่ซื้อจากบริษัทฯ
ให้กับโรงงานต่างๆ
ซึ่งเป็นบริษัทในกลุ่มสหพัฒน์และตั้งอยู่ภายในเขตสวนอุตสาหกรรมเครือสหพัฒน์-ศรีราชา อีกทอดหนึ่ง
ต่อมาบริษัทได้ดำเนินการปรับปรุงประสิทธิภาพและขยายกำลังการผลิตไฟฟ้า 9.8 เมกะวัตต์
และไอน้ำ 20 ตันต่อชั่วโมง แล้วเสร็จในเดือนพฤศจิกายน 2545
ส่งผลให้บริษัทมีกำลังการผลิตเพิ่มขึ้นเป็นไฟฟ้า 131.8 เมกะวัตต์ และไอน้ำ 61 ตันต่อชั่วโมง
และจากการเติบโตอย่างรวดเร็วของการใช้ไฟฟ้าและไอน้ำ ภายในสวนอุตสาหกรรม
คณะกรรมการบริษัทจึงมีมติเห็นชอบให้ขยายกำลังการผลิตอีกจำนวน 42 เมกะวัตต์
และไอน้ำอุตสาหกรรมอีกจำนวน 20 ตันต่อชั่วโมง แล้วเสร็จในเดือนตุลาคม 2548
ส่งผลให้โรงไฟฟ้าของบริษัทมีกำลังการผลิตไฟฟ้าสุทธิรวม 173.8 เมกะวัตต์
และมีกำลังการผลิตไอน้ำอุตสาหกรรมสุทธิรวม 81 ตันต่อชั่วโมง

ซึ่งเพียงพอที่จะรองรับความต้องการใช้ไฟฟ้าและไอน้ำที่เพิ่มขึ้นของโรงงานต่างๆ
ภายในสวนอุตสาหกรรมอีกประมาณ 25% ของความต้องการรวมในปัจจุบัน

ในส่วนของโครงการโรงไฟฟ้าความร้อนร่วมชีวมวล จะใช้ชีวมวลที่จัดหาได้ในพื้นที่ ได้แก่
เหง้ามันสำปะหลัง ไม้สับ ซังข้าวโพด เปลือกไม้ เป็นเชื้อเพลิง โดยในปี 2550
บริษัทได้เริ่มดำเนินงานพื้นฐานการพัฒนาโครงการผลิตพลังงานสุทธิประมาณ 10 เมกะวัตต์
ในพื้นที่สวนอุตสาหกรรมเครือสหพัฒน์ จ. ปราจีนบุรี และ จ. ลำพูน
และร่วมศึกษาความเป็นไปได้ในการพัฒนาโครงการในเขตอุตสาหกรรมอื่นอีก 2 โครงการ ทั้งนี้
บริษัทฯ ได้ดำเนินโครงการปลูกไม้โตเร็วเพื่อเป็นแหล่งเชื้อเพลิงที่มั่นคงและยั่งยืน
โดยร่วมกับสถาบันค้นคว้าและพัฒนาผลิตผลทางการเกษตรและอุตสาหกรรมเกษตร
มหาวิทยาลัยเกษตรศาสตร์ ทำการศึกษาวิจัยไม้โตเร็วเพื่อพัฒนาเพิ่มผลผลิต
และมีการสร้างศูนย์ส่งเสริมการปลูกไม้โตเร็วขึ้น ในพื้นที่ของสวนอุตสาหกรรมเครือสหพัฒน์
กบินทร์บุรี และ ลำพูน ตามลำดับ

2.3 โครงสร้างรายได้ของบริษัท

โครงสร้างรายได้ของบริษัทแยกตามสายผลิตภัณฑ์ สามารถสรุปได้ดังนี้

  (หน่วย : พันบาท)

  ------------------------ ---- ----------- -------- ----------- -------- ----------- --------
  ผลิตภัณฑ์                        ปี 2550               ปี 2549               ปี 2548      

                                รายได้       ร้อยละ    รายได้       ร้อยละ    รายได้       ร้อยละ

  รายได้จากการดำเนินงาน                                                                 

  - ไฟฟ้า (กฟผ.)                 1,646,502   58.54    1,662,449   58.85    1,486,409   61.70

  - ไฟฟ้า (สวนอุตสาหรรม)          902,179     32.07    892,002     31.57    749,996     31.13

  - ไอน้ำ (สวนอุตสาหกรรม)         257,557     9.16     257,543     9.12     170,752     7.09

  รวมรายได้จากการดำเนินงาน        2,806,238   99.77    2,812,044   99.54    2,407,157   99.92

  รายได้อื่น                       6,501       0.23     13,093      0.46     1,997       0.08

  รายได้รวม                      2,812,739   100.00   2,825,137   100.00   2,409,154   100.00
  ------------------------ ---- ----------- -------- ----------- -------- ----------- --------

2.4 เป้าหมายการดำเนินธุรกิจ

บริษัทได้กำหนดเป้าหมายการดำเนินธุรกิจดังนี้

-   มุ่งมั่นผลิตไฟฟ้าและไอน้ำที่มีคุณภาพสูงและจัดการจำหน่ายให้มีเสถียรภาพสูงสุด

-   บริหารการผลิตให้มีประสิทธิภาพสูงสุดและควบคุมต้นทุนการดำเนินการให้อยู่ในระดับที่ต่ำที่สุดเพื่อสร้างผลตอบแทนสูงสุดให้แก่ผู้ถือหุ้น

-   ด้วยจิตสำนึกรับผิดชอบต่อสังคมส่วนรวม
    มีการควบคุมผลกระทบต่อสิ่งแวดล้อมที่อาจเกิดขึ้นในกระบวนการผลิตไฟฟ้าให้อยู่ในระดับที่ต่ำที่สุด

-   พัฒนาการจัดการองค์กรของบริษัทเพื่อให้ได้รับมาตรฐานสากล